text: Politisk kaos i Fredericia
  16 september 2012 kl. 09.29
  I Fredericia har kommunens politikere svært ved at enes. Nu konstituerer byrådet sig for tredje gang siden valget - helt uhørt i dansk kommunalpolitisk historie.
  Ved valget i november 2009 sluttede 90 års "rødt" styre i fæstningsbyen - og med en enkelt stemmes flertal blev Thomas Banke fra Venstre valgt til ny borgmester.
  Han var på det tidspunkt en af landets yngste - og måtte dengang love at gå af, hvis han kvajede sig.
  En aftale som dog næppe var juridisk holdbar.
  Det var Mads Lund fra den nystiftede Borgergruppen i Fredericia, der sikrede systemsikftet.
  Han tog sig godt betalt i form af formands- og udvalgsposter, men blev smidt på porten i juni sidste år.
  I stedet valgte Thomas Banke at indgå en ny aftale med S og SF, som fik udvalgsformandsposter i kulturudvalget og teknisk udvalg som betaling.
  Men i sidste uge brød koalition nummer to sammen, da S og SF nægtede at stemme for budgettet.
  I stedet for at forhandle valgte borgmesteren fra Venstre at bryde konstuitueringsaftale nummer to - og vendte sig igen mod Mads Lund fra Borgergruppen.
  Han stemte budgettet igennem og fik til gengæld sine gamle poster igen.
  S og SF måtte aflevere deres udvalgsformandsposter efter knap halvandet år.
  Status nu er, at byrådet i fæstningsbyen nu har konstitureret sig for tredje gang i perioden og er tilbage ved det oprindelige udgangspunkt.
  Mange ryster på hovedet, men borgmester Thomas Banke mener, at han ikke havde andet valg.
  - Jeg ved godt at nogen griner af Fredericia, men alternativet var, at vi ikke kunne fremlægge noget budget, og så var vi blevet sat under administration, siger borgmesteren til fredericia.lokalavisen.dk.
  